Prins Charles toets weer positief vir Covid-19DIe paleis wou nie sê of koningin Elizabeth II ook positief vir Covid-19 getoets het nie. (Foto: Paul Edwards/AFP) Prins Charles, oudste seun en troonopvolger van koningin Elizabeth II, is in isolasie nadat hy vir ŉ tweede keer positief vir Covid-19 getoets het. “Die prins van Wallis het positief getoets vir Covid-19 en is in self-isolasie,” het ŉ boodskap op die prins se amptelike Twitter-blad gelui. Luidens Britse mediaberigte het die prins die koningin in Windsor ontmoet twee dae voor hy positief getoets het. Die 95-jarige monarg toon tans geen simptome nie, het ŉ ongenoemde paleisbron aan die plaaslike persvereniging gesê. Buckingham-paleis wou ook nie sê of die koningin positief of negatief vir die virus getoets het nie. Die paleis het verlede jaar onder kritiek deurgeloop oor ŉ gebrek aan deursigtigheid, voordat daar bevestig is dat die koningin ŉ nag in die hospitaal deurgebring het vir “voorlopige” toetse waarvan die spesifieke aard nooit bekend gemaak is nie. Charles sou Donderdag ŉ standbeeld in Winchester in die suide van die land onthul, maar sy teenwoordigheid is op die nippertjie gekanselleer. Hy was “diep teleurgesteld”, het Clarence House gesê. This morning The Prince of Wales has tested positive for COVID-19 and is now self-isolating. HRH is deeply disappointed not to be able to attend today's events in Winchester and will look to reschedule his visit as soon as possible. — The Prince of Wales and The Duchess of Cornwall (@ClarenceHouse) February 10, 2022 Weens haar ouderdom isoleer die koningin haarself sedert die uitbreking van die pandemie in 2020 in haar eie sogenaamde borrel by Windsor-kasteel, wes van Londen. Onlangse gesondheidsprobleme het haar ook gedwing om op mediese advies haar amptelike bedrywighede af te skaal. Haar dagboek is egter besig om weer vinnig vol te raak, terwyl ŉ jaar van feesviering om haar 70ste jaar op die Britse troon te vier, afgeskop het. Prins Charles het vir ‘n tweede keer positief getoets vir Covid-19. (Argieffoto: Petros Giannakouris/AP) Die 72-jarige prins Charles het in Maart 2020 die eerste keer positief getoets en was ŉ week in isolasie op die koningin se Balmoral-landgoed in Skotland. Hy het Woensdag verskeie mense tydens ŉ onthaal by die British Museum ontmoet, wat ingesluit het die minister van finansies, Rishi Sunak, en sy eweknie by binnelandse sake, Priti Patel. Volgens sy kantoor is die prins se tweede ronde infeksie na ŉ roetinetoets ontdek. Hy en die koningin is reeds ten volle teen Covid-19 ingeënt.